Woodlark-Insel
D Woodlark-Insle, au Muyuw oder Murua, Tok Pisin Wudlak Ailan, isch e Insle eschtlig vu Neiginea. Bolitisch ghert si zue dr Provinz Milne Bay z Papua-Neiginea.

Geografi
D Insle isch 739 km² groß, dr hegscht Punkt lyt uf 410 m i. NN. Greßeri Ortschaft sin Kulumadau, Guasopa un Kaurai. Z Guasopa hets e Landebahn fir Flugzyyg.

Zue dr Inselgruppe vu dr Woodlark zelle au no Madau un Nusam im Weschte, Nubara im Oschte un d Marshall-Bennett-Insle im Sidweschte.

Gschicht
Dr erscht Europäer, wu zue dr Woodlark-Insle chuu isch, isch dr britisch Seefahrer Charles Grimes (1772-1858) anne 1836 gsii, wu d Insle derno Woodlark gnännt het.

Im Zweete Wältchrieg isch Woodlark vu dr Japaner bsetzt wore.. Am 30. Juni 1943 sin alliierti Druppe uf dr Woodlark-Insle un Kiriwina glandet („Operation Chronicle“). D Navy-SeaBees hän derno in dr Guasopa-Bucht e große Militerflugblatz yygrichtet, s Woodlark-Airfield, hite dr Guasopa-Flughafe.

Bevelkerig
Uf Woodlark un uf dr Insle vu dr Gruppe wird Muyuw gschwätzt, e auschtronesischi Sproch, wu zue dr Gruppe „Papuan Tip“ ghert. D Insle isch Dail vum Kula-Ring gsii.

Dierwält
Suuger, wu uf Woodlark vorchemme:
Wildsöu (Sus scrofa) - yygfiert
Myys un Ratte: näbe dr yygfierte Pazifische Ratte (Rattus exulans) no d Arte Rattus mordax un Melomys lutillus.
 Byyteldierarte: Petaurus Brevizeps un Phalanger lullulae, 
 Flughundarte: Dobsonia pannietensis, Nyctimene major, Pteropus conspicillatus, Pteropus hypomelanus, Syconycteris australis, 
 Fläädermuusarte: Aselliscus tricuspidatus, Emballonura beccarii, Emballonura nigrescens, Hipposideros ater, Kerivoula agnella, Miniopterus australis, Miniopterus macrocneme, Miniopterus propitristis, Miniopterus schreibersii, Rhinolophus megaphyllus,

Weblink
 Woodlark Islands uf oceandots.com
 Sprochcharte vu dr Region uf ethnologue.com
 Woodlark un syy Roll im Zweete Wältchrieg (änglisch)
 Bildergaleri

Insle (Papua-Neuguinea)